RÅDETS BESLUTNING af 20. juli 1998 om en fælles teknisk forskrift med tilslutningskrav til terminaludstyr (undtagen udstyr til taletelefoni i begrundede tilfælde), der kobles op på de analoge offentlige telefonnet, og som anvender DTMF-signalering (Dual Tone Multi Frequency) ved netadressering (98/482/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til forslag fra Kommissionen,

under henvisning til Europa-Parlamentets og Rådets direktiv 98/13/EF af 12. februar 1998 om teleterminaludstyr, satellitjordstationsudstyr og gensidig anerkendelse af udstyrets overensstemmelse (1), navnlig artikel 7, stk. 2, andet led, og

ud fra følgende betragtninger:

Kommissionen har klarlagt, hvilken type terminaludstyr der skal omfattes af denne fælles tekniske forskrift, samt vedtaget den dertil hørende erklæring om anvendelsesområdet;

de tilsvarende harmoniserede standarder eller dele deraf til gennemførelse af de væsentlige krav, som skal ændres til fælles tekniske forskrifter, bør vedtages;

i løbet af det 20. århundrede har de nationale offentlige telefonnet løbende gennemgået en teknisk udvikling, og da de enkelte lande oprindelig gennemførte denne udvikling uafhængigt af hinanden, vil der endnu i nogen tid være betydelige tekniske forskelle mellem nettene;

der er forskelle mellem de offentlige telefonnet, og de vigtigste af disse er beskrevet i en række anbefalinger (Advisory Notes), der er offentliggjort i Det Europæiske Institut for Telestandarders (ETSI) vejledning, EG 201 121;

det er frivilligt at følge disse anbefalinger, der kan indeholde nyttige oplysninger for fabrikanterne;

de bemyndigede organer skal derfor sikre, at fabrikanterne er bekendt med de gældende anbefalinger vedrørende de særlige krav, som visse net stiller;

i en overgangsperiode bør det fortsat være muligt at godkende terminaludstyr i henhold til nationale bestemmelser;

fabrikanterne bør vedlægge alle produkter, der er godkendt i henhold til denne beslutning, en meddelelse; fabrikanterne bør afgive en erklæring om netkompatibilitet; de bemyndigede organer skal sikre, at fabrikanterne er bekendt med disse forpligtelser; de bemyndigede organer bør underrette andre bemyndigede organer om erklæringerne om netkompatibilitet, når de godkender udstyr i henhold til denne beslutning;

udstyr, der er omfattet af denne beslutning, og som er godkendt i henhold til nationale bestemmelser inden overgangsperiodens udløb, kan fortsat markedsføres på det pågældende nationale marked og tages i brug;

Godkendelsesudvalget for Terminaludstyr (AGTE), som er nedsat i henhold til artikel 28 i direktiv 98/13/EF, har ikke afgivet udtalelse om den fælles tekniske forskrift, som denne beslutning vedrører; derfor har Kommissionen i medfør af artikel 29, stk. 3, i direktiv 98/13/EF forelagt nærværende forslag for Rådet -

VEDTAGET FØLGENDE BESLUTNING:

Artikel 1

1. Denne beslutning anvendes på udstyr, der er bestemt til at tilsluttes som enkeltforbundet terminal til nettermineringspunktet på et analogt offentligt telefonnet via en totrådsforbindelse, og som er omfattet af den harmoniserede standard, der henvises til i artikel 2, stk. 1.

2. I denne beslutning fastlægges en fælles teknisk forskrift med tilslutningskrav til terminaludstyr til de analoge offentlige telefonnet, jf. stk. 1. Beslutningen indeholder ikke krav om, at terminaludstyret skal kunne fungere sammen med andet terminaludstyr via det offentlige telenet, jf. artikel 5, litra g), i direktiv 98/13/EF.

Artikel 2

1. Den fælles tekniske forskrift omfatter den harmoniserede standard, der er udarbejdet af det relevante standardiseringsorgan til gennemførelse, for så vidt det er relevant, af de væsentlige krav i artikel 5, litra d) og f), i direktiv 98/13/EF. Denne standards reference er anført i bilag I.

2. Terminaludstyr, som er omfattet af denne beslutning, skal opfylde den fælles tekniske forskrift, der er anført i stk. 1, de væsentlige krav i artikel 5, litra a) og b), i direktiv 98/13/EF og kravene i andre direktiver, der gælder for udstyret, herunder navnlig Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser (2) og Rådets direktiv 89/336/EØF af 3. maj 1989 om indbyrdes tilnærmelse af medlemsstaternes lovgivning om elektromagnetisk kompatibilitet (3).

Artikel 3

1. Bemyndigede organer, der er udpeget med henblik på at gennemføre procedurerne i artikel 10 i direktiv 98/13/EF, sikrer, at de relevante dele af den harmoniserede standard, der henvises til i artikel 2, stk. 1, anvendes for terminaludstyr, der er omfattet af artikel 1, stk. 1, i denne beslutning.

2. De bemyndigede organer sikrer:

a) at fabrikanter eller andre, der ansøger om godkendelse, er bekendt med de anbefalinger, der findes i ETSI's vejledning, EG 201 121, samt eventuelle ændrede udgaver heraf

b) at fabrikanterne er bekendt med, at de skal vedlægge alle produkter, der er godkendt i henhold til denne beslutning, en oplysning, som anført i bilag II, og

c) at fabrikanterne desuden afgiver erklæringer om netkompatibilitet ifølge retningslinjerne i bilag III.

3. De bemyndigede organer underretter andre bemyndigede organer om erklæringerne om netkompatibilitet, når de godkender udstyr i henhold til denne beslutning.

Artikel 4

1. Udstyr, der hører ind under anvendelsesområdet for den harmoniserede standard, der henvises til i artikel 2, stk. 1, kan fortsat godkendes efter nationale typegodkendelsesforskrifter i en periode på 15 måneder efter denne beslutnings vedtagelse.

2. Terminaludstyr, der er godkendt efter sådanne nationale typegodkendelsesregler, kan fortsat markedsføres og tages i brug.

Artikel 5

Denne beslutning er rettet til medlemsstaterne.

Udfærdiget i Bruxelles, den 20. juli 1998.

På Rådets vegne

W. MOLTERER

Formand

(1) EFT L 74 af 12. 3. 1998, s. 1.

(2) EFT L 77 af 26. 3. 1973, s. 29. Direktivet er ændret ved direktiv 93/68/EØF (EFT L 220 af 30. 8. 1993, s. 1).

(3) EFT L 139 af 23. 5. 1989, s. 19. Direktivet er senest ændret ved direktiv 93/68/EØF (EFT L 220 af 30. 8. 1993, s. 1).

BILAG I

Henvisning til den anvendte harmoniserede standard

Den harmoniserede standard, der henvises til i artikel 2, er:

»Tilslutningskrav til terminaludstyr (undtagen udstyr til taletelefoni), der anvender DTMF-signalering (Dual Tone Multi Frequency) ved netadressering, med henblik på fælleseuropæisk godkendelse af, at udstyret kobles op på de analoge offentlige telefonnet«.

ETSI

Det Europæiske Institut for Telestandarder

Sekretariatet

TBR 21, januar 1998

(eksklusive forordet)

SUPPLERENDE OPLYSNINGER

Det Europæiske Institut for Telestandarder er anerkendt i henhold til Rådets direktiv 83/189/EØF af 28. marts 1983 om en informationsprocedure med hensyn til tekniske standarder og forskrifter (1).

Ovenstående harmoniserede standard er udarbejdet i henhold til et mandat udstedt efter de relevante procedurer i direktiv 83/189/EØF.

Den fulde ordlyd af ovennævnte harmoniserede standard kan fås ved henvendelse til:

Det Europæiske Institut for Telestandarder

650, Route des Lucioles

F-06921 Sophia Antipolis Cedex

Frankrig

Europa-Kommissionen

DG XIII/A/2-(BU 31, 1 /7)

Rue de la Loi/Wetstraat 200

B-1049 Bruxelles/Brussel

eller enhver anden organisation, der er ansvarlig for formidling af ETSI-standarder. En liste over disse organisationer findes på Internet under adressen www.ispo.cec.be.

(1) EFT L 109 af 26. 4. 1983, s. 8.

BILAG II

Den oplysning, som fabrikanten skal vedlægge produkter, der er godkendt i henhold til denne beslutning

»Udstyret er i henhold til Rådets beslutning 98/482/EF EU-godkendt til at blive opkoblet på de offentlige telefonnet som enkeltforbundet terminal. På grund af forskelle mellem de offentlige telefonnet i de forskellige lande giver godkendelsen dog ikke i sig selv ubetinget garanti for, at udstyret kan fungere korrekt på samtlige nettermineringspunkter på de offentlige telefonnet.

I tilfælde af problemer bør De i første omgang henvende Dem til leverandøren af udstyret.«

NB: Fabrikanten skal sørge for, at forhandleren og brugeren af udstyret gøres klart opmærksom på ovennævnte oplysninger gennem en påskrift på emballagen og/eller i brugervejledningen (eller andre former for information til brugeren).

BILAG III

Erklæring om netkompatibilitet fra fabrikanten til det bemyndigede organ og forhandleren

Af denne erklæring skal fremgå, hvilke net udstyret er beregnet til at fungere sammen med, og hvilke net udstyret har vist sig at kunne have kompatibilitetsproblemer med.

Erklæring om netkompatibilitet fra fabrikanten til brugeren

Af denne erklæring skal fremgå, hvilke net udstyret er beregnet til at fungere sammen med, og hvilke net udstyret har vist sig at kunne have kompatibilitetsproblemer med. Desuden skal det tydeligt fremgå, om netkompatibiliteten afhænger af bestemte hardware- og softwareindstillinger. Endelig skal brugeren opfordres til at kontakte forhandleren, hvis han ønsker at anvende udstyret på andre net end de tilsigtede.